Í ár er ein öld liðin síðan Leikfimihúsið á Hvanneyri var reist . Þá var mjög vaxandi áhugi fyrir leikfimikennslu og líkamsmennt . Félagsstarf í anda lýðháskólahreyfingarinnar krafðist einnig húsrýmis en hvort tveggja lá að baki byggingu Leikfimihússins . Húsið er enn í notkun sem íþróttahús , bæði til kennslu og annarrar líkamsmenntar , og er eitt það elsta á landinu sem enn gegnir frumhlutverki sínu . Í tilefni aldarafmælisins verður dagskrá í Leikfimihúsinu nk. sunnudag , 25. september , er hefst kl. 15 . Þar munu nemendur Grunnskóla Borgarfjarðar á Hvanneyri sýna skólaíþróttir og þjóðdansahópurinn Sporið sýna þjóðlega dansa . Hvort tveggja er til þess að minna á tvenn mikilvæg hlutverk Leikfimihússins allt frá fyrstu dögum þess . Í frásögn verður stiklað á stóru í aldarsögu Leikfimihússins . Til sýnis verða ljósmyndir frá ýmsum tímum er tengjast störfum og leik í húsinu . Gert er ráð fyrir að dagskráin standi í rúman klukkutíma . Landbúnaðarháskóli Íslands mun að henni lokinni bjóða gestum upp á létta síðdegishressingu í Skemmunni . Öllum er velkomið að fylgjast með dagskránni á meðan húsrúm leyfir . Það er áhugahópur Hvanneyringa sem fyrir dagskránni stendur . Bakhjarlar hans eru Landbúnaðarháskóli Íslands , Ungmennafélagið Íslendingur og Grunnskóli Borgarfjarðar – Hvanneyrardeild .